[Anastasius Episcopus, servus servorum Dei, venerabili fratri Alano Altisiodorensi Episcopo, ejusque successoribus canonicè substituendis in perpetuum. Quæ à prædecessoribus nostris per judicium vel concordiam acta esse noscuntur, in sua volumus stabilitate persistere, et ut imposterum robur obtineant confirmationis nostræ munimine roborari; eapropter dilecte in Domino fili Alane Episcope tuis justis petitionibus gratum accommodantes assensum, concordiam quam prædecessor noster sanctæ memoriæ Papa Eugenius super controversia quæ agitabatur de Monasterio beati Germani inter Hugonem bonæ memoriæ prædecessorem tuum, et dilectum filium nostrum Petrum Cluniacensem Abbatem, et Monachos S. Germani fecisse dignoscitur, nos ejus vestigiis inhærentes Apostolicæ Sedis auctoritate firmamus, præcipientes ut in Abbatia sancti Germani sine Cluniacensis Abbatis consilio Abbas nullatenus eligatur, electum verò approbandi, vel reprobandi canonice, et si dignus fuerit in Abbatem benedicendi, tam tu quàm successores tui habeatis liberam facultatem, Benedictus autem obedientiam Episcopo Altisiodorensi promittat. Depositio quoque ipsius, si talis (quod absit) apparuerit judiciatio ordine facienda, et tam Abbatis quàm Monachorum canonica correctio ad te nihilominus pertinebit, chrisma, oleum sanctum, consecrationes altarium vel basilicarum, ordinationes Monachorum vel clericorum, qui ad sacros ordines fuerint promovendi, Abbas et Monachi sancti Germani ab Altisiodorensi Episcopo tanquam à Diœcesano accipiant, donec gratiam Apostolicæ Sedis habuerit. Prætereà memorati prædecessoris nostri Papæ Eugenii statuta sequentes, præsentis scripti pagina confirmamus, ne, quod à præfato Cluniacensi Abbate de investitura per baculum ipsi Abbati sancti Germani factum est, tibi et Ecclesiæ tuæ imposterùm præjudicium faciat, vel aliquod inferat detrimentum: et ne de cætero Abbas sancti Germani à Cluniacensi Abbate investituram per baculum suscipiat prohibemus. Si quis igitur hujus confirmationis nostræ paginam scnies, contra eam temerè venire tentaverit, honoris et officii sui periculum patiatur, aut extrema ultione plectatur, nisi præsumptionem suam digna satisfactione correxerit. Ego ANASTASIUS Catholicæ Ecclesiæ Episcopus. Ego B. Presbyter Cardinalis tit. Calixti. Guido Presbyter Cardinalis tit. S. Grisogoni. Vmbaldus Presb. Card. tit. S. Praxedis. Albericus Presb. Card. tit. S. Anastasiæ. Julius Presb. Card. tit. S. Marcelli. Jordanus Presb. Card. tit. SS. Susannæ et Felicitatis. Ego B. Presb. Card. tituli sancti Stephani de monte Celio. Joannes Presb. Card. SS. Joannis et Pauli tit. Pammachii. Joannes Presb. Card. tit. SS. Sylvestri et Martini. Imarus Tusculanus Episcopus. Hugo Hostiensis Episcopus. Censius Portuensis Episcopus. Gregorius Diac. Card. et Electus Sabinensis. Rodulphus Card. tit. S. Luciæ in Septa. Guido Diac. Card. S. Mariæ in Porticu. Joannes Diac. Card. SS. Sergii et Bacchi. Odo Diac. S. Nicolai in carcere Tulliano. Datum Laterani per manum Rolandi Romanæ Ecclesiæ Episcopi Cardinalis et Cancellarii VII. Kalendas Maii indict. II. Incarnationis Dominicæ, anno M. C. LIV. Pontificatus verò Domni Anastasii IV. Papæ anno primo.]